
ΔΕΛΤΙΟ ΤΥΠΟΥ

14 Απριλίου 2018

Οι εκδόσεις Ραδάμανθυς παρουσιάζουν την ποιητική-εικαστική σύνθεση της Κατερίνας Παπαδάκη και της Σμαράγδης Τζιτζικαλάκη ‘‘Ανεμώνες Αλκυόνη’’
 
Η ποιητική-εικαστική σύνθεση της Κατερίνας Παπαδάκη και της Σμαράγδης Τζιτζικαλάκη ‘‘Ανεμώνες Αλκυόνη’’ που κυκλοφόρησε πρόσφατα από τις Εκδόσεις Ραδάμανθυς θα παρουσιαστεί την Παρασκευή 20 Απριλίου 2018, στην Πάτρα, στις 7:30 το απόγευμα, στο βιβλιοπωλείο «Πρωτοπορία», Γεροκωστοπούλου 31.
Για το βιβλίο που συγκεντρώνει ήδη πολλά θετικά σχόλια από τους φίλους του βιβλίου, της ποίησης και της τέχνης θα μιλήσουν η Σοφία Χριστοπούλου, προϊσταμένη του τμήματος Επιστημονικής και Παιδαγωγικής Καθοδήγησης Δευτεροβάθμιας Εκπαίδευσης Περιφέρειας Δυτικής Ελλάδας και η ποιήτρια Κατερίνα Παπαδάκη.
Την εκδήλωση -όπως και στα Χανιά- θα πλαισιώσει το μουσικό ντουέτο «Είμαστε δυο, με το Γιώργο Λουτσέτη στο πιάνο και την Ελισάβετ Βερούλη στο τραγούδι. Ποιήματα θα απαγγείλει η Αλέκα Ράπτη (εκπαιδευτικός-εμψυχώτρια) ενώ το παρόν θα δώσει και ο υπεύθυνος των εκδόσεων Χρήστος Τσαντής.
Η εκδήλωση οργανώνεται από τις εκδόσεις Ραδάμανθυς με την υποστήριξη της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr και την τεχνική συνδρομή του Νίκου Βαμβακά. 
Η Αργυρώ Λουλαδάκη (ποιήτρια – εκπαιδευτικός - δρ νεοελληνικής φιλολογίας), αναφερόμενη στο βιβλίο κατά την παρουσίαση που έγινε στο Νεώριο Μόρο στα Χανιά είπε: «τα νεωτερικά στοιχεία που απαντώνται στα ποιήματα της συλλογής Ανεμώνες Αλκυώνη συνομιλούν με την παραδοσιακή ποιητική γραφή. Ειδικότερα, μέσω της χρήσης καθημερινού λεξιλογίου, χωρίς εκφραστική υπερβολή, με εικόνες που ακροβατούν ανάμεσα στην πολυσημία και την πρωτότυπη χρήση συμβόλων της μοντέρνας ποίησης από τη μια πλευρά και τη διατήρηση των κοινών νοημάτων των λέξεων της παραδοσιακής ποίησης από την άλλη, επιχειρεί να ταξιδέψει στο ποιητικό σύμπαν η κ. Παπαδάκη».
Η Κατερίνα Παπαδάκη ζει και εργάζεται στα Χανιά της Κρήτης, έχει κάνει ραδιοφωνικές εκπομπές για την ποίηση και τη λογοτεχνία και απαγγελίες σε πολλές πολιτιστικές εκδηλώσεις. Προσπαθεί κατά τον Ελύτη «να κάνει άλμα μεγαλύτερο από τη φθορά».

